作者:李曾伯
標題:沁園春
內容:攬秀岷峨，著鞭江淮，諸公所奇。對塞垣煙淡，相隨弓劍，城樓月落，幾共燈棋。驛柳搖黃，溪桃漲綠，穩趁春風度玉墀。亨衢去，看紫薇紅藥，太乙青藜。孤山若放梅時。莫忘卻揚州曾有詩。悵英遊難駐，堪憐隻影，中年易感，祗付雙眉。珍重交情，勉旃時用，回首岫雲從此歸。能相憶，有好音遺我，在水之湄。